
Társas kapcsolatok szerkezeti változásának nyomon követése általános iskolában szociometriai módszer segítségével

Az ember születésének pillanatától részese a szocializáció folyamatának, amely során a társadalom értékes tagjává válik és személyisége kialakul. A gyermekek személyiségfejlődésének első számú meghatározója a család, azonban mára a gyermekek idejük nagy részét az iskola falai között töltik, ezért az iskola is jelentős szocializációs színteret jelent számukra. Az iskola a kultúra közvetítésével vesz részt a társadalom alakításában, egyik legfontosabb funkciója, hogy létrehozza a gyermekek és a fiatalok jellegzetes szubkultúráját, és lehetőséget biztosítson a számukra ahhoz, hogy idejük nagy részét kortársaik körében töltsék, az iskoláskor kezdetétől ugyanis a gyermek társas kapcsolati hálója folyamatosan átalakul (N. Kollár és Szabó, 2004; Vajda, 2004; Mérei, 2006; Szabó és Virányi, 2011).
Kutatásomban a többszempontú szociometriai módszer mérési lehetőségeinek bemutatásával vizsgálom egy általános iskolai osztály társas kapcsolatainak alakulását. A vizsgált osztály egy általam készített szociometriai felmérőlapot töltött ki, két év különbséggel, 6. és 8. osztályban. Az eltérő időpontban kapott eredmények összevetése során ara keresem a választ, hogy milyen mértékben változhat egy már kialakult osztályszerkezet, illetve, hogy egy adott szociometriai vizsgálat mennyire vetítheti előre a csoport további alakulását.
A szociometriai eredmények alapján a közösség már az első mérés (n=21) során egységes egészként jelent meg, a nemek elkülönülése ellenére az információáramlás folyamatosnak volt mondható, a csoport valamennyi tagja összekapcsolódott. A nemek között erőteljes klikkesedés az első mérésben nem fordult elő, ez a jellemző azonban a második mérésre megváltozott. A második mérés (n=19) eredményei szerint a már korábban kialakult kapcsolatok tovább polarizálódtak, a fiúk és a lányok meglévő csoportjaiban további klikkek jöttek létre, a peremhelyzet és az egyedülállók helyzete azonban nem változott jelentősen. A központi szerkezet és az elsődleges baráti kapcsolatok már az első mérés alapján kirajzolódtak.
Az eredmények alapján megállapítható, hogy a szociometria módszere elsősorban az adott osztály aktuális társas helyzetének feltárására szolgál, azonban előre jelezheti annak későbbi alakulását is. Segítségével feltérképezhetővé válik az a rejtett viszony, ami a tanulók között kimondatlanul is jelen van, megfelelő segítséget jelenthet a pedagógus, és az osztályfőnök számára, aki képet kap az osztálya helyzetéről, a közösséget alkotó egyének viszonyáról.



